書李西臺詩帖
作者：華鎮
朝代：宋

paragraphs: 古來論書如論馬，不看皮毛看筋骨。
赤驥雖瘦神彩駿，骨筋强奇氣突兀。
點畫筋骨生筆端，昔人小伎不自忽。
用筆臨紙如用兵，敵陣深攻橫馳突。
水墨淋漓無顧藉，鋒毫來往輕陵捽。
皂鵰蒼隼搏秋天，老蜃長蛟結幽窟。
李唐末年天下亂，劍戟縱橫文藝缺。
鍾王遺法散不傳，二百年來更蕪沒。
卧豪側管不到紙，狐渡春冰輕窸窣。
尋蹤貌影見形似，坐擬前人已超越。
禿盡南山千兔毫，妙絕曾無一毛髮。
西臺老李得古意，揮灑工夫通怳惚。
昔聞已覺心思啟，今見頓使蒙蔽發。
縹襮欲卷更復開，明發臨風到華月。